Miljøminister Lea Wermelin har bedt Miljøstyrelsen om at dispensere fra EU-krav, så flere danske virksomheder kan producere håndsprit. Det betyder travlhed hos firmaet Leonhard Danmark i Brønderslev, som forleden meldte sig klar til at producere håndsprit, hvis ministeren netop lettede på EU-krav og udstedte en dispensation. - Vi har været i gang siden klokken 02.45 i nat med at gøre produktionen klar, sætte maskiner frem og meget mere - men nu er vejen banet for, at vi kan komme i gang, siger Michael Leonhard, der glæder sig over ministerens beslutning. Dispensationen er udstedt mandag morgen, - Vi skal gøre alt, hvad vi kan, for at få mere håndsprit på markedet i en fart. Det er ekstremt vigtigt, at vores dygtige sundhedspersonale, butiksassistenter og danskerne i det hele taget har adgang til håndsprit. Så vi kan passe på os selv og hinanden, og så vi får bremset smittespredningen. Derfor har jeg besluttet at dispensere fra et EU-krav, så flere virksomheder kan sætte gang i produktion af håndsprit. Det skal ikke være bureaukrati, der forhindrer os i at få mere håndsprit ud på vores sygehuse og plejehjem, siger miljøminister Lea Wermelin. Dispensationen betyder, at allerede i dag kan danske virksomheder producere og sælge ethanol-holdig håndsprit, der ikke kræver godkendelse eller dispensation. Men leverandøren af aktivstoffet skal være på en særlig EU-liste. Det er det krav, miljøministeren nu dispenserer fra. - Vi er glade for, at både erhvervsråd og borgmesteren har involveret sig, for en lille virksomhed som vores havde nok ikke kunnet få ministeren i tale alene. Vi hører jo om, at man rundt omkring på hospitaler og andre steder begynder at løbe tør for forsyninger, så det er positivt, at også små virksomheder nu kan hjælpe til med at gøre sit for at afhjælpe krisen, siger Michael Leonhard, der samtidigt slår fast med syvtommersøm, at det her ikke bliver nogen guldkalv for ham og virksomheden. - Hvis vi havde solgt shampoo og cremer i stedet for, kunne vi tjene penge. Det gør vi slet ikke her - vi kommer til at miste omkring fem millioner i omsætning. Men hvad godt gør penge, hvis man eller én, man kender, ender på kirkegården af det her, spørger han. Faktisk er der priserne på råvarer til produktion allerede begyndt at stige. På få dage er prisen på ethanol steget til det syv-dobbelte, og Leonhards leverandører bliver kimet ned af folk, der er parate til at betale overpris. - Vi er sågar blevet ringet op fra Norge, efter vi var på TV2 Nord, og blevet tilbud til firdobbelte for vores produktionsanlæg, som vi har givet for det. Vi sælger nu ikke ud, og vores leverandører af for eksempel glycering er med os - de har sagt, at vi kan købe alt det glycerin, de har på lager, hvis det er til håndspritproduktion. Han har ikke meget til overs for dem, der udnytter den desperate situation til at skrue prisen i vejret på nødvendige produkter som håndsprit. - Der kommer også en hverdag på den anden side af det her - og det vil ikke blive glemt, hvem der prøvede at skumme fløden, siger Michael Leonhard. Leonhard Danmark har foreløbigt 25.000 emballageflasker på lager. Herefter går man nok op i emballagestørrelse, så produktionen kan fortsætte. Den nye dispensationspraksis er trådt i kraft i dag, og Leonhard Danmark forventer at sætte produktionen i gang, så snart udstyret er modificeret fra creme- og shampooproduktion og i stedet sat op til produktion af håndsprit i løbet af meget kort tid.

Referat:
Miljøministeren giver flere virksomheder mulighed for at producere håndsprit. Det betyder ekstra travlhed hos firma i Brønderslev.